*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

της 21ης Δεκεμβρίου 1988

για την καθιέρωση κοινοτικού συστήματος γρήγορης ανταλλαγής πληροφοριών όσον αφορά τους κινδύνους που απορρέουν από τη χρήση καταναλωτικών προϊόντων

(89/45/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι, σύμφωνα με το προκαταρκτικό πρόγραμμα της Ευρωπαϊκής Οικονομικής Κοινότητας για μια πολιτική προστασίας και ενημέρωσης των καταναλωτών (4), τα προϊόντα που προσφέρονται στους καταναλωτές δεν πρέπει να παρουσιάζουν κινδύνους για την υγεία και την ασφάλειά τους, εφόσον χρησιμοποιούνται υπό κανονικές ή προβλεπτές συνθήκες· ότι, εάν παρουσιάζουν τέτοιους κινδύνους πρέπει να λαμβάνονται κατάλληλα μέτρα ώστε να ενημερώνονται οι καταναλωτές, να βελτιώνονται οι όροι χρησιμοποίησης των προϊόντων ή να αποσύρονται τα προϊόντα από την αγορά με γρήγορες και απλές διαδικασίες·

ότι, σε περιπτώσεις που διαπιστώνεται ότι καταναλωτικά προϊόντα που πωλούνται στην Κοινότητα ενδέχεται να θέσουν σε κίνδυνο την υγεία και την ασφάλεια του καταναλωτικού κοινού, σε βαθμό που να απαιτείται η γρήγορη εφαρμογή κατάλληλων μέτρων, θα πρέπει να υπάρχει η δυνατότητα γρήγορης ανταλλαγής πληροφοριών σε κοινοτικό επίπεδο σχετικά με τα προϊόντα αυτά και ότι, συνεπώς, επιβάλλεται προς το σκοπό αυτό να υπάρχει ένα οργανωμένο σύστημα·

ότι ένα τέτοιο σύστημα ενημέρωσης παρίσταται ως αναγκαίο για την επίτευξη ενός από τους στόχους της Κοινότητας στον τομέα της προστασίας και της ενημέρωσης των καταναλωτών·

ότι είναι σκόπιμο να εξαιρεθούν από το πεδίο εφαρμογής της παρούσας απόφασης τα καταναλωτικά προϊόντα που προορίζονται αποκλειστικά για επαγγελματική χρήση· ότι πρέπει να εξαιρεθούν επίσης τα προϊόντα για τα οποία ισχύουν ήδη ανάλογες διαδικασίες κοινοποίησης βάσει άλλων κοινοτικών πράξεων·

ότι, εξάλλου, είναι σκόπιμο να συσταθεί, στα πλαίσια της Επιτροπής, μια συμβουλευτική επιτροπή της οποίας θα μπορεί να ζητείται η γνώμη για κάθε πρόβλημα που συνδέεται με τη διαχείριση του συστήματος·

ότι, προκειμένου να εκτιμηθούν οι συνθήκες λειτουργίας ενός τέτοιου συστήματος πληροφοριών, το Συμβούλιο εξέδωσε, στις 2 Μαρτίου 1984, την απόφαση 84/133/ΕΟΚ για την καθιέρωση κοινοτικού συστήματος γρήγορης ανταλλαγής πληροφοριών όσον αφορά τους κινδύνους που απορρέουν από τη χρήση καταναλωτικών προϊόντων (5), με περίοδο εφαρμογής τεσσάρων ετών· ότι η ισχύς της απόφασης αυτής έληξε στις 6 Μαρτίου 1988·

ότι στο τέλος της περιόδου αυτής η Επιτροπή υπέβαλε έκθεση για το σύστημα·

ότι, με επιφύλαξη άλλων προτάσεων της Επιτροπής, ιδίως στον τομέα της ασφάλειας των καταναλωτών, το κοινοτικό σύστημα γρήγορης ανταλλαγής πληροφοριών που προβλέπει η απόφαση αυτή θα πρέπει να έχει περιορισμένη περίοδο εφαρμογής·

ότι η συνθήκη δεν προβλέπει, για την εν λόγω δράση, άλλες εξουσίες εκτός από εκείνες του άρθρου 235,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Κάθε κράτος μέλος το οποίο αποφασίζει να λάβει επείγοντα μέτρα προκειμένου να εμποδίσει, να περιορίσει ή να εξαρτήσει από ειδικούς όρους την εμπορία ή χρήση ή την ενδεχόμενη εμπορία ή χρήση στο έδαφός του ενός προϊόντος ή ομάδας προϊόντων, λόγω των σοβαρών και άμεσων κινδύνων που ενέχει αυτό το προϊόν, ή η ομάδα προϊόντων για την υγεία ή την ασφάλεια των καταναλωτών, όταν χρησιμοποιείται υπό κανονικές και προβλεπτές συνθήκες, ενημερώνει σχετικά την Επιτροπή επειγόντως. Εφόσον είναι δυνατό, θα συμβουλεύεται πρώτα τον παραγωγό, το διανομέα ή τον εισαγωγέα του προϊόντος ή της ομάδας προϊόντων.

2. Οι πληροφορίες αυτές περιλαμβάνουν:

- στοιχεία που να επιτρέπουν την αναγνώριση του προϊόντος ή της ομάδας προϊόντων, ιδιαίτερα του είδους και των χαρακτηριστικών τους,

- στοιχεία για τη φύση και τη σοβαρότητα των εν λόγω κινδύνων,

- πληροφορίες για τα μέτρα που αποφάσισε να λάβει το κράτος μέλος.

3. Μόλις λάβει τις πληροφορίες αυτές, η Επιτροπή επαληθεύει ότι αυτές συμφωνούν με τις διατάξεις της παρούσας απόφασης και τις διαβιβάζει στις αρμόδιες αρχές των υπόλοιπων κρατών μελών.

Άρθρο 2

Η παρούσα απόφαση ισχύει για όλα τα προϊόντα που προορίζονται για το καταναλωτικό κοινό, εκτός από:

α) τα προϊόντα που προορίζονται αποκλειστικά για επαγγελματική χρήση·

β) τα προϊόντα για τα οποία, βάσει άλλων κοινοτικών πράξεων, ισχύουν ήδη ανάλογες διαδικασίες κοινοποίησης.

Άρθρο 3

Οι αρμόδιες αρχές κάθε κράτους μέλους ενημερώνουν την Επιτροπή το συντομότερο δυνατό για τα μέτρα που έλαβαν μετά τη λήψη των πληροφοριών που αναφέρονται στο άρθρο 1 παράγραφος 3. Η Επιτροπή, μόλις ενημερωθεί, ενημερώνει με τη σειρά της σχετικά τις αρμόδιες αρχές των άλλων κρατών μελών.

Άρθρο 4

Οι λεπτομερείς διαδικασίες για τη διαβίβαση των πληροφοριών που αναφέρονται στο άρθρο 1 καθορίζονται από την Επιτροπή σε συμφωνία με τις αρμόδιες αρχές των κρατών μελών.

Άρθρο 5

Κάθε κράτος μέλος γνωστοποιεί στην Επιτροπή την ή τις αρμόδιες εθνικές αρχές που έχουν οριστεί για να διαβιβάζουν ή να λαμβάνουν τις πληροφορίες που αναφέρονται στα άρθρα 1 και 3. Η Επιτροπή, μόλις λάβει τις πληροφορίες αυτές, τις διαβιβάζει στις αρμόδιες αρχές των υπόλοιπων κρατών μελών.

Άρθρο 6

Σε αιτιολογημένες περιπτώσεις, και εφόσον το ζητήσει η αρμόδια αρχή του κράτους μέλους που παρέχει τις πληροφορίες σύμφωνα με την απόφαση αυτή, οι πληροφορίες αυτές χαρακτηρίζονται εμπιστευτικές.

Άρθρο 7

1. Στην Επιτροπή συγκροτείται συμβουλευτική επιτροπή, καλούμενη στο εξής «επιτροπή», η οποία αποτελείται από δύο εκπροσώπους ανά κράτος μέλος και προεδρεύεται από έναν εκπρόσωπο της Επιτροπής. Οι εκπρόσωποι κάθε κράτους μέλους μπορούν να συνοδεύονται από δύο εμπειρογνώμονες.

2. Η επιτροπή μπορεί να εξετάσει κάθε ζήτημα που σχετίζεται με την εφαρμογή και τη διαχείριση του συστήματος ανταλλαγής πληροφοριών και το οποίο φέρει προς συζήτηση ο πρόεδρός της, είτε με δική του πρωτοβουλία, είτε μετά από αίτηση εκπροσώπου ενός κράτους μέλους.

3. Οι υπηρεσίες γραμματείας της επιτροπής εξασφαλίζονται από την Επιτροπή.

Άρθρο 8

Η παρούσα απόφαση εφαρμόζεται μέχρι τις 30 Ιουνίου 1990. Η Επιτροπή θα υποβάλει, το αργότερο στις 30 Ιουνίου 1989, έκθεση για τη λειτουργία του συστήματος, η οποία θα συνοδεύεται από προτάσεις βάσει των οποίων το Συμβούλιο θα μπορεί να αποφασίσει να διατηρήσει ή να αναθεωρήσει το σύστημα.

Άρθρο 9

Η παρούσα απόφαση απευθύνεται στα κράτη μέλη.

Βρυξέλλες, 21 Δεκεμβρίου 1988.

Για το Συμβούλιο

Η Πρόεδρος

Β. ΠΑΠΑΝΔΡΕΟΥ

(1) ΕΕ αριθ. C 124 της 11. 5. 1988, σ. 9.

(2) ΕΕ αριθ. C 235 της 12. 9. 1988, σ. 174.

(3) ΕΕ αριθ. C 175 της 4. 7. 1988, σ. 11.

(4) ΕΕ αριθ. C 92 της 25. 4. 1975, σ. 1.

(5) ΕΕ αριθ. L 70 της 13. 3. 1984, σ. 16.